《寄内翰王同年》
宋代·李含章

回翔青琐已多时，四海归荣更是谁。
通籍禁中参凤阁，司言天上焕龙墀。
修文礼乐源何大，振笔云雷泽益滋。
若把王褒颂勋业，未如际会遇昌期。

作者简介：宋宁国府宣城人，字明用。自少隐居土山，好学工文词。太宗太平兴国间进士。历官屯田员外郎，判户部度支，岁计羡余，奏免诸道供输一年。寻谪外。真宗大中祥符末起判三司，乞便郡，出知本州，政崇简易，讼狱大省，在郡二年罢。仁宗即位，起知江阴军，数月卒。有《仙都集》。